
Az Európai Központi Bankba vetett bizalom alakulása a COVID-válság hatására

Kulcsszavak: Covid, bizalom, jegybank, Európai Központi Bank (EKB)
A dolgozat az Európai Központi Bank (EKB) iránti bizalom változását vizsgálja a Covid-19 világjárvány hatására az eurózóna országaiban. A fő kutatási kérdésünk, hogy a járvány milyen hatást gyakorolt az EKB iránti bizalomra, és az egyéb – demográfiai, gazdasági és politikai irányultság – tényezők hogyan befolyásolták a jegybankba vetett bizalmat ebben az időszakban. A kutatásunk egy probit modellt alkalmaz az Eurobarométer felmérések és az Oxford COVID-19 Government Response Tracker adatbázisainak adatait felhasználva. A Covid-19 világjárvány általánosan negatívan érintette az EKB iránti bizalmat az eurózónában, de ez az általános intézményi bizalom csökkenéséből adódik, nem EKB-specifikus. A szigorúbb kormányzati intézkedések pozitív hatással voltak az EKB-ba vetett bizalomra. A szélsőséges politikai orientáció (bal és jobb egyaránt) csökkenti a jegybankba vetett bizalmat. Az eredmények felhívják a figyelmet az egyes intézményekkel szembeni bizalmi folyamatok együttmozgására, és annak fontosságára, hogy mélyebben megértsük a szélsőséges csoportok bizalmi folyamatait.



